  Виталий Пронин Шаерысьтымы тылпу кысӥсьёслы кылем арня секытэн сётскиз. Сизьым нунал куспын шаерамы 24 тылпу пусъемын, 4 мурт бырыны шедиз, со пӧлысь одӥгез - 9 толэзьем пинал.Кызьы ивортӥз Удмурт Республикая Валтӥсь управлениысь дознание ёзэн кивалтӥсь Андрей Татаркин, берлоез шимес учыр вал 15-тӥ мартэ Можга ёросысь Пычас каргуртын. Уйшоре 3 час котырын ӵын пушкын быриз 33 аресъем кышномурт но 9 толэзьем пиез, нош кышномуртлэн туган луонэз но солэн атаез ӝуась коркась потӥллям, укноез пильыса. «Пычасское» муниципал кылдытэтлэн администрациез ивортэмъя, та семьяысь воргорон курытэныз эшъяськылэм. Кылдэм учыръя нимысьтыз эскеронъёс ортчытэмын луозы, янгыш муртэ кыл кутытозы.Пусйыны кулэ, январь но февраль толэзьёс куспын шаерамы 174 пол тылпу гомаз, 31 адями быриз, со пӧлысь 4-ез - пиналъёс вал.Валентина Кутузова Теги: Пычас тылпу  